P. Farkas, poslanec: (2002-06-26):
Národná rada Slovenskej republiky uznesením č. 2139 zo dňa 17. mája 2002 pridelila vládny návrh zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov týmto výborom Národnej rady Slovenskej republiky: Výboru Národnej rady Slovenskej republiky pre financie, rozpočet a menu, ústavnoprávnemu výboru, výboru pre verejnú správu, pre vzdelanie, vedu, mládež a šport. Uvedené výbory prerokovali predmetný návrh zákona. Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov stanoviská poslancov Národnej rady Slovenskej republiky podané v súlade s § 75 ods. 2 zákona o rokovacom poriadku Národnej rady Slovenskej republiky. K predmetnému návrhu zákona zaujali výbory Národnej rady Slovenskej republiky tieto stanoviská: odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi: Výbor Národnej rady Slovenskej republiky pre financie, rozpočet a menu, ústavnoprávny výbor a výbor pre vzdelanie, vedu, mládež a šport. Výbor Národnej rady Slovenskej republiky pre verejnú správu neprerokoval predložený vládny návrh zákona, lebo v zmysle § 52 ods. 2 zákona o rokovacom poriadku Národnej rady v znení neskorších predpisov nebola prítomná potrebná nadpolovičná väčšina všetkých jeho členov. Pod bodom IV sú uvedené pozmeňujúce a doplňujúce návrhy, ktoré boli prijaté vo výboroch. Je ich spoločne 6. Všetky odporúča gestorský výbor schváliť. Pán predsedajúci, po rozprave budem odporúčať tento vládny návrh schváliť s týmito pozmeňujúcimi a doplňujúcimi návrhmi, ktoré sú zapracované do spoločnej správy výborov. Ďakujem pekne. I. Presperín, podpredseda NR SR: Ďakujem, pán predseda výboru. Otváram rozpravu o tomto bode programu. Písomne nebol nikto prihlásený. Pýtam sa, kto sa hlási do rozpravy ústne. Konštatujem, že nikto. Vyhlasujem teda rozpravu o tomto bode programu za skončenú. Prerušujem zároveň rokovanie o tomto bode programu. Pristúpime k druhému čítaniu o vládnom návrhu zákona o audítoroch a Slovenskej komore audítorov. Vládny návrh zákona ste dostali pred prvým čítaním ako tlač 1533, spoločnú správu ako tlač 1533a. Prosím pána ministra Františka Hajnoviča, aby uviedol tento vládny návrh zákona. Nech sa páči. F. Hajnovič, minister financií SR: Ďakujem. Vážený pán predsedajúci, vážená Národná rada. Dovoľte mi stručne uviesť zákon o audítoroch a Slovenskej komore audítorov. Návrh zákona o audítoroch a Slovenskej komore audítorov sa predkladá v súlade s plánom legislatívnych úloh vlády Slovenskej republiky na rok 2002. Pripraviť návrh zákona o audítoroch a Slovenskej komore audítorov vyplynulo zo záväzkov Slovenskej republiky vo vzťahu k Európskym spoločenstvám a k Európskej únii. Podľa čl. 70 Európskej dohody o pridružení patrí oblasť audítorstva medzi priority odporúčané v Bielej knihe kapitola č. 16 účtovníctvo. V Národnom programe pre prijatie acquis communautaire je problematika návrhu zákona riešenia v kapitole č. 5 právo obchodných spoločností, pričom návrh zákona o audítoroch nie je zaradený medzi priority. Taktiež podľa partnerstva na vstup nie je tento zákon zaradený medzi priority. Z negociačnej pozície ku kapitole č. 5 právo obchodných spoločností nevyplynuli pre Slovenskú republiku osobitné záväzky. Cieľom tohto návrhu zákona je dosiahnuť zlučiteľnosť s príslušnou smernicou Európskeho spoločenstva v oblasti podmienok na vstup do profesie, ako aj podmienok pre právnické osoby, ktoré môžu na území Slovenskej republiky poskytovať audítorské služby. Keďže profesia audítora nie je v rámci kapitoly č. 18 Bielej knihy zaradená medzi profesie, kde sa navzájom uznáva odborná kvalifikácia, je potrebné splniť podmienky na vstup do profesie vykonaním skúšky z právnych predpisov platných v Slovenskej republike. Samotná filozofia zákona sa nemení, vychádza z 8. smernice Európskeho spoločenstva. Zákon ustanovuje podmienky na vstup do profesie tak pre asistentov audítorov, ako aj pre audítorov. Upravuje postavenie a činnosť audítorov, audítorských spoločností, asistentov audítorov, definuje audítorské služby, postavenie a pôsobenie Slovenskej komory audítorov, zodpovednosť audítorov za poskytované služby a povinnosti audítorov. Navrhovaný zákon je v súlade s Ústavou Slovenskej republiky a s ostatnými právnymi predpismi Slovenskej republiky. Nemá dopad na štátny rozpočet ani na hospodárenie podnikateľskej sféry a iných právnických osôb, nemá dopad na životné prostredie ani na zamestnanosť. Bol predmetom pripomienkového konania, predkladá sa bez rozporov a 15. marca prerokovala zákon Legislatívna rada vlády, 26. apríla bol zaslaný do Národnej rady, bol prerokovaný v ústavnoprávnom výbore, vo výbore pre financie, rozpočet a menu. Vážená Národná rada, dovoľte mi, aby som vás požiadal o podporu pre predložený vládny návrh zákona o audítoroch a Slovenskej komore audítorov. I. Presperín, podpredseda NR SR: Ďakujem, pán minister. Prosím poslanca Farkasa, aby sa ujal slova ako poverený.